Pistorius-familie het vertroue in regstelselOscar Pistorius se suster Aimee (middel) saam met ander familielede. Foto: Gianluigi Guercia/AFP/Pool Die Pistorius-familie het die uitlating gemaak nadat regter Thokozile Masipa vroeër vandag gelas het dat Pistorius vir sielkundige waarneming gestuur word. “As ‘n familie het ons vertroue weens die deeglikheid en detail van hierdie uitspraak en regter Masipa se verbintenis om ‘n regverdige verhoor te verseker,” het Arnold Pistorius, Oscar se oom, gesê. “Dit bevestig ons vertroue in die Suid-Afrikaanse regstelsel.” Masipa het in haar uitspraak gesê dat sy bewus is daarvan dat die waarneming verdere vertragings in die saak kan veroorsaak. Sy het egter volgehou dat dit nie oor ongerief gaan nie maar eerder oor of geregtigheid geskied. Masipa sê haar besluit het nie ten doel om Pistorius te straf nie en dat die moontlikheid ondersoek moet word dat Pistorius ‘n buite-pasiënt kan wees. Die staat het die aansoek gebring nadat Merryl Vorster, ‘n forensiese psigiater, Maandag aan die hof gesê het dat Pistorius aan ŉ algemene angsversteuring ly.